**OI ETEPOΠTΩTOI ONOMATIKOI ΠPOΣΔIOPIΣMOI**

Οι **ετερόπτωτοι ονοματικοί προσδιορισμοί** προσδιορίζουν ονόματα ή άλλες λέξεις που έχουν θέση ονόματος. Δηλώνουν τη σχέση μεταξύ προσδιοριζόμενου και προσδιορισμού και βρίσκονται σε μία από τις πλάγιες πτώσεις, **γενική, δοτική, αιτιατική**.

1. Η **γενική** **ως ετερόπτωτος ονοματικός προσδιορισμός** διακρίνεται στα ακόλουθα είδη:

1. **α)** Γενική **κτητική**:
*Ἡ πόλις* ***ἡμῶν*** *ἐτίμα καὶ τότε τοὺς ἀγαθούς*.
N.E.: • *Είναι ο αδελφός* ***της Ελένης***. • *Oι φίλοι* ***των φτωχών*** *είναι λίγοι*.
2. **β)** Γενική του **δημιουργού**:
*Τὰ* ***τοῦ Ἡρακλέους*** *ἔργα ξὺν πόνῳ ἐγένετο*.
*Ἀνάγνωθι πρῶτον τὸν* ***Σόλωνος*** *νόμον*.
N.E.: *Αγόρασα τις «Δοκιμές»* ***του Σεφέρη***.
3. **γ)** Γενική **διαιρετική**· προσδιορίζει κυρίως λέξεις που δηλώνουν ποσό ή αριθμό και συχνά επίθετα υπερθετικού βαθμού, καθώς και επίθετα ή αντωνυμίες ουδέτερου γένους:
*τινὲς* ***τῶν ῥητόρων*** – *ἕκαστος* ***τῶν ἐν τῇ πόλει***
*Οἱ μέγιστοι* ***τῶν ποταμῶν*** *ἐκ τῶν μεγίστων ῥέουσιν ὀρῶν*. (βουνών)
*Εἰς τοῦτο* ***μανίας*** *ἀφικόμην*.
N.E.: • *Δες το πρώτο μέρος* ***του βιβλίου***. • *Τα καλύτερα* ***των έργων*** *βραβεύτηκαν*.
4. **δ)** Γενική **της ύλης**:
*ἀσπὶς* ***χρυσοῦ*** – *τάλαντα* ***ἀργυρίου***
N.E.: *παράθυρα* ***αλουμινίου***
5. **ε)** Γενική **του περιεχομένου**· προσδιορίζει συνήθως λέξη περιεκτική, όπως *ἀγέλη, ἅμαξα, ἀριθμός, ὄχλος, πλῆθος, πλοῖον, στόλος, στρατιά, σωρὸς* κ.ά.:
*ὁ ὄχλος* ***τῶν στρατιωτῶν*** – *ἀγέλη* ***δελφίνων*** – *πλῆθος* ***πολιτῶν***
N.E.: *αποθήκη πυρομαχικών* – [αλλά και:] *ποτήρι* ***(με) κρασί***
6. **στ)** Γενική **της ιδιότητας**· δηλώνει ηλικία, μέγεθος, βάρος ή άλλο ιδιαίτερο γνώρισμα του όρου που προσδιορίζει και συνοδεύεται συχνά από αριθμητικό ή από επίθετο που δηλώνει ποσό:
*ὁδὸς πολλῶν* ***ἡμερῶν*** – *ἔργα* ***ἀρετῆς***
N.E.: *παιδί έξι* ***ετών*** – *ποτήρι* ***του νερού***
7. **ζ)** Γενική της **αξίας** ή του **τιμήματος**· δηλώνει την υλική ή ηθική αξία του όρου που προσδιορίζει. Με γενική της αξίας συντάσσονται και τα επίθετα *ἄξιος, ἀνάξιος, ἀντάξιος, ἀξιόχρεως* (άξιος, αξιόπιστος)*, ὠνητός, τίμιος, ἄτιμος* κ.τ.ό.:
*οἶκος ὀκτὼ* ***ταλάντων*** – *δέκα* ***μνῶν*** *χωρίον*
*Πᾶς χρυσὸς* ***ἀρετῆς*** *οὐκ ἀντάξιος*.
N.E.: • *Aγόρασε εισιτήριο εξήντα* ***λεπτών***. • *Eίναι άνθρωπος* ***κύρους***. • *Είσαι άξιος* ***συγχαρητηρίων***.
8. **η)** Γενική της **αιτίας**· προσδιορίζει επίθετα ή ουσιαστικά δικανικής σημασίας, όπως *αἴτιος, ἀναίτιος* (αθώος)*, ἔνοχος, ὑπαίτιος, ὑπεύθυνος, ὑπόδικος, ἀγών* (δίκη), *αἰτία* (κατηγορία), *γραφὴ* (έγγραφη καταγγελία), *δίκη* κ.τ.ό., καθώς και επίθετα ή ουσιαστικά που δηλώνουν κάποιο ψυχικό πάθος, όπως *εὐδαίμων, μακάριος, θαυμάσιος, φόβος, λύπη, ὀργή, χαρά, δόξα* κ.τ.ό.:
*γραφὴ* ***ὕβρεως*** – *δίκη* ***κλοπῆς***
*Οὐδεὶς ἔνοχός ἐστι* ***λιποταξίου*** *οὐδὲ* ***δειλίας***.
9. **θ)** Γενική **υποκειμενική**· προσδιορίζει ουσιαστικά ή επίθετα που δηλώνουν ενέργεια της οποίας το υποκείμενο φανερώνει η γενική:
*Διὰ τάχους ἡ νίκη* ***τῶν Ἀθηναίων*** *ἐγίγνετο*. [*ἐνίκησαν οἱ Ἀθηναῖοι*]
N.E.:*H δύση* ***του ήλιου*** *τον μάγεψε*. [δύει ο ήλιος]
10. **ι)** Γενική **αντικειμενική**· προσδιορίζει ουσιαστικά ή επίθετα που δηλώνουν ενέργεια της οποίας το αντικείμενο φανερώνει η γενική:
*Διδάσκαλος* ***τῶν παίδων*** *ἐγένετο*. [*διδάσκει τοὺς παῖδας*]
N.E.: *Κάνει έλεγχο* ***τιμών***. [*ελέγχει τις τιμές*]
11. **ια)** Γενική **συγκριτική**· δηλώνει το πρόσωπο ή το πράγμα με το οποίο συγκρίνεται ένα άλλο όμοιό του, αποτελώντας τον β' όρο της σύγκρισης αυτής. Με γενική συγκριτική συντάσσονται:
	1. **Επίθετα συγκριτικού βαθμού** ή επίθετα που έχουν συγκριτική σημασία, όπως *πρότερος, ὕστερος, διπλάσιος, πολλαπλάσιος* κ.τ.ό.:
	*Πρότερος* ***τοῦ λοχαγοῦ*** *ἐπορεύετο*.
	N.E.: • *Η Ελένη είναι μεγαλύτερή* ***μου***. • *Παίρνει μισθό διπλάσιο* ***του περσινού***.
	2. **Επίθετα υπερθετικού βαθμού**, όταν αυτό που συγκρίνεται δεν αποτελεί μέρος αυτού που δηλώνει η γενική. Στην αντίθετη περίπτωση η γενική είναι διαιρετική (βλ. § 31γ):
	*Ναυμαχία γὰρ αὕτη μεγίστη δὴ* ***τῶν πρὸ αὑτῆς*** *γεγένηται*. [γεν. συγκριτική]
	*Σαγγάριος μέγιστός ἐστι τῶν ἐν Βιθυνίᾳ* ***ποταμῶν***. [γεν. διαιρετική]

**2. Η** **δοτική ως ετερόπτωτος ονοματικός προσδιορισμός** διακρίνεται στα ακόλουθα είδη:

α) Δοτική **αντικειμενική**:
*Τί δήποτ' ἂν εἴη ταῦτα, ὦ Εὐθύφρων, τὰ παρ' ἡμῶν δῶρα τοῖς θεοῖς;* [*δίδομεν τοῖς θεοῖς*]

 Με δοτική αντικειμενική συντάσσονται ονόματα ομόρριζα με ρήματα που δέχονται αντικείμενο σε

 δοτική (βλ. § 73). Eπίθετα που συντάσσονται με δοτική αντικειμενική είναι κυρίως όσα σημαίνουν:

• Ωφέλεια ή βλάβη, όπως *ὠφέλιμος, βλαβερός, ἐπιζήμιος* κ.τ.ό.:
*βλαβερὰ τῇ πόλει* – *ἐπιζήμια αὐτοῖς*

• Φιλία ή έχθρα, όπως *εὐμενής, εὔνους, ἐπιτήδειος, φίλος, δυσμενής, δύσνους, ἐναντίος, ἐχθρός, πολέμιος* κ.τ.ό.:
*Βασιλεὺς γὰρ καὶ τύραννος ἅπας ἐχθρὸς ἐλευθερίᾳ καὶ νόμοις ἐναντίος*.

• Ευπείθεια ή υποταγή, όπως *εὐπειθής, πιστός, ὑπήκοος, ἀπειθὴς* κ.τ.ό.:
*πιστὸς τῷ δήμῳ* – *ἀπειθὴς τοῖς νόμοις*

• Ακολουθία ή διαδοχή, όπως *ἀκόλουθος, διάδοχος, ἑπόμενος* κ.τ.ό.:
*διάδοχος Κλεάνδρῳ* – *ἑπόμενοι τῷ ἄρχοντι*

• Προσέγγιση ή μείξη, όπως *γείτων, ὅμορος* (γειτονικός)*, πλησίος, ἄμικτος* κ.τ.ό.:
*Ἐγώ, ὦ ἄνδρες Ἕλληνες, γείτων οἰκῶ τῇ Ἑλλάδι*.

• Ταυτότητα ή ομοιότητα, όπως *ὁ αὐτὸς* (ο ίδιος), *ὅμοιος, παραπλήσιος, ἀνόμοιος* κ.τ.ό.:
*Ὁμοίαν ταῖς δούλαις εἶχε τὴν ἐσθῆτα*.
*Πολλὰ καὶ ἀνόμοια τῇ ἐκείνου συμβουλῇ ἔπραττεν*.

• Ισότητα ή συμφωνία, όπως *ἴσος, ἰσόπαλος, ἰσόρροπος, σύμφωνος, ἄνισος* κ.τ.ό.:
*ἰσοπαλεῖς τοῖς ἐναντίοις* – *σύμφωνος τῷ ὀνόματι*
*Σοὶ οὐδεὶς ἴσος*.

•«Aρμόζει» ή «ταιριάζει» και τα αντίθετα, όπως *ἁρμόδιος, πρεπώδης, ἀνάρμοστος, ἀπρεπὴς* κ.τ.ό.:
*Μέθη φύλαξιν ἀπρεπέστατον*. (στους φύλακες)

•Tέλος, με δοτική αντικειμενική συντάσσονται επίθετα σύνθετα με τις προθέσεις *ἐν*, *σύν*, όπως *ἔμφυτος, ἐντριβής, σύμφυτος, συμφυής, σύμμαχος* κ.τ.ό.:
*Ἡ τύχη οὐκ ἔστι σύμμαχος τοῖς μὴ δρῶσι*.
*Ἔμφυτα ἦν ταῦτα τοῖς Ἀθηναίοις*.

β) Δοτική **της αναφοράς**· προσδιορίζει επίθετα, όπως *ἀσθενής, δεινός, καλός, δυνατός, εὐπροσήγορος* (γλυκομίλητος, προσηνής)*, ἱκανός, ἰσχυρός, τραχύς, φοβερός, ταχὺς* κ.τ.ό.:
*ἀσθενὴς τῷ σώματι* – *ταχὺς τοῖς ποσὶ* – *εὐπροσήγορος τῷ λόγῳ*

N.E.: Τα συνώνυμα των ονομάτων που στην Α.Ε. συντάσσονται με δοτική απαντούν στη N.E. με γενική ή εμπρόθετο προσδιορισμό:
*βλαβερός για την υγεία* – *όμοιος με τον αδελφό του* – *διάδοχος του βασιλιά*

**3. Η αιτιατική ως ετερόπτωτος ονοματικός προσδιορισμός** δηλώνει αναφορά και μεταφράζεται «ως προς» ή «στο»:
*Τυφλὸς τά τ' ὦτα τόν τε νοῦν τά τ' ὄμματ' εἶ*.
*Ἕλληνες τὸ γένος* – *ταχὺς τοὺς πόδας* – *φιλοτιμότατος τὴν γνώμην*

➤ Συχνές αιτιατικές της αναφοράς είναι οι λέξεις: *τὸν ἀριθμόν, τὸ βάθος, τὸ εὖρος, τὸ μέγεθος, τὸ μῆκος, τὸ πλῆθος, τὸ ὕψος* κ.τ.ό.:
*Πύργος στερεὸς ᾠκοδόμηται, σταδίου καὶ τὸ μῆκος καὶ τὸ εὖρος*.
*Τεῖχος πλίνθινον ᾠκοδόμητο, τὸ μὲν εὖρος πεντήκοντα ποδῶν, τὸ δὲ ὕψος ἑκατόν*.
N.E.: • *Αγόρασε ύφασμα δύο μέτρα φάρδος*. • [αλλά και:] *Το ύφασμα είναι καλό στο φάρδος*.